Kookkuns: Evita se empanadas
Bereidings- en gaarmaaktyd: 10–15 minute
Yskastyd: 1 uur
Baktyd: 35–45 minute
Deeg: Sif die koekmeel, bakpoeier en sout saam in 'n groot mengbak. Sny die botter in blokkies en vryf met jou vingerpunte in die meelmengsel tot dit soos growwe mieliemeel lyk.
Giet die water bietjie-bietjie by tot 'n sagte, hanteerbare deeg vorm. Draai die deeg toe in kleefplastiek en laat vir 1 uur in die yskas rus.
Maalvleisvulsel: Verhit die botter in 'n swaarboompan en braai die ui en stingeluie tot die uie sag en deurskynend is. Voeg die maalvleis by en roer liggies met 'n vurk sodat die vleis nie klonte vorm nie. Braai tot die vleis verbruin het.
Voeg die sultanas by en kook saam vir 'n minuut of twee. Haal af van die stoofplaat en roer die paprika, rissievlokkies en komyn by. Geur met sout en peper. Laat die vleismengsel heeltemal afkoel en roer dan die res van die vulselbestanddele liggies by.
Voorverhit die oond tot 180 °C. Voer 'n bakplaat met bakpapier uit.
Rol deeg uit tot ongeveer 3 mm dik op 'n meelbestrooide werksvlak. Gebruik 'n koekiedrukker van ongeveer 7,5 cm in deursnee en druk 12 deegsirkels uit ('n paar ekstra sal nie kwaad doen nie).
Klits die eier en die water saam. Verf die rande van die deegsirkels met van die eiermengsel. Skep 2 opgehoopte eetlepels vulsel in die middel van elke deegsirkel. Los 'n randjie rondom oop. Vou die deegsirkel toe om 'n halfmaan te vorm. Druk deegrande vas om te verseël.
Pak die halfmaantjies 'n entjie uitmekaar op die bakplaat. Verf die deeg met die eiermengsel. Bak in die oond vir 35–45 minute tot bruin. Sit warm of teen kamertemperatuur voor saam met 'n mengelslaai.